तोल कांटा खोलने के लिए किसान बेमियादी धरने पर
इटावा| सरसोंके सरकारी कांटे, पर्याप्त मात्रा में नहरी पानी छोड़ने, गेहूं की खरीद को सरकारी कांटे चालू करने, लहसुन का समर्थन मूल्य देने, राजा सारांश ट्रेडिंग कंपनी से किसानों की बकाया राशि दिलाने सहित कई मांगों को लेकर अखिल भारतीय किसान सभा तहसील कमेटी इटावा का सोमवार को अंबेडकर सर्किल पर अनिश्चितकालीन धरना शुरू हुआ।
धरने को संबोधित करते हुए दुलीचंद बोरदा ने कहा कि सरकारें किसान हितैषी नहीं हैं, अगर होती तो अब तक सरसों के सरकारी कांटे शुरू कर 3700 रुपए प्रति क्विंटल की दर से खरीद करती। क्षेत्र में नहरी पानी के अभाव में क्षेत्र के किसानों की फसलें सूखने के कगार पर हैं, लेकिन जनप्रतिनिधि प्रशासनिक अधिकारी मौन बैठे हैं, जिससे किसानों को महंगा डीजल जलाकर ट्यूबवेलों से सिंचाई कर अपनी फसलों को बचाने के लिए मजबूर होना पड़ रहा है। क्षेत्र में लहसुन की बंपर पैदावार हुई है लेकिन सरकार ने उसके खरीद की ना कोई व्यवस्था की है ना ही समर्थन मूल्य घोषित किया है। उन्होंने कहा कि अगर किसानों की मांगे पूरी नहीं हुई तो यह आंदोलन पूरे हाड़ौती संभाग में होगा।
सरकारों से किसानों के हक को लिया जाएगा। धरने को संबोधित करते हुए अध्यक्ष लक्ष्मीनारायण मीणा, गुलाबचंद, हेमराज, बृजमोहन, मा. फजर मोहम्मद, मदनमोहन शर्मा, नेनूराम बैरवा, कमल बागड़ी आदि ने कहा कि अगर इटावा में जल्द सरकारी स्तर पर सरसों की खरीद नहीं हुई तो किसान उग्र आंदोलन करेंगे। इस दौरान बालमुकुंद जांगिड़, बलराम नागर, भैरु लाल नागर, रामनारायण मीणा, शंकरदास, रामरतन, सीताराम नायक, रामरतन बैरवा सहित कई किसान मौजूद रहे।
तहसील सचिव कमल बागड़ी ने बताया कि मंगलवार को करवाड़ डूंगरली क्षेत्र के किसान धरने में भाग लेंगे।
hin_Deva hin_Deva hin_Deva hin_Deva hin_Deva